ກຳແໜ້ນຄຳສັ່ງແນະນຳສະເຫຼີມສະຫຼອງປີສາມັກຄີມິດຕະພາບລາວ-ຫວຽດນາມ 2022
ຂຽນໂດຍ: ທ່ານ ຄຳວິສັນ ແກ້ວສຸວັນຜູ້ຊ່ວຍຫົວໜ້າຄະນະໂຄສະນາອົບຮົມສູນກາງພັກ
ປີ 2022 ເປັນປີທີ່ມີເຫດການສຳຄັນທາງປະຫວັດສາດແຫ່ງສາຍພົວພັນມິດຕະພາບອັນຍິ່ງໃຫຍ່; ຄວາມສາມັກຄີພິເສດ ແລະ ການຮ່ວມມືຮອບດ້ານລາວ-ຫວຽດນາມນັ້ນຄື: ວັນເຊັນສົນທິສັນຍາມິດຕະພາບ ແລະ ການຮ່ວມມື ຄົບຮອບ 45 ປີ (18/07/1977-18/07/2022) ແລະ ວັນສ້າງຕັ້ງສາຍພົວພັນການທູດລາວ-ຫວຽດນາມ ຄົບຮອບ 60 ປີ (05/09/1962-05/09/2022)ເພື່ອເຮັດໃຫ້ການສະເຫຼີມສະຫຼອງສອງວັນປະຫວັດສາດດັ່ງກ່າວມີຄວາມເປັນເອກະພາບ, ລວມສູນ, ເປັນຂະບວນການຟົດຟື້ນ ແລະ ຮັບປະກັນໄດ້ເນື້ອໃນທຸກກິດຈະກຳການເຄື່ອນໄຫວຕະຫຼອດປີສາມັກຄີ 2022, ຄະນະຜູ້ຊີ້ນຳລະດັບຊາດວ່າດ້ວຍການສະເຫຼີມສະຫຼອງປີສາມັກຄີລາວ-ຫວຽດນາມ 2022 ຈຶ່ງມີຄຳສັ່ງແນະນຳລົງວັນທີ 04 ກຸມພາ 2022 ເຖິງບັນດາຄະນະພັກກະຊວງ-ອົງການ, ນະຄອນຫຼວງວຽງຈັນ ແລະ ບັນດາແຂວງ.
ໃນຄຳສັ່ງແນະນຳມີ 3 ຂໍ້ໃຫຍ່ຄື:
- ຈຸດປະສົງລະດັບຄາດໝາຍ
- ທິດຊີ້ນຳລວມຂອງການສະເຫຼີມສະຫຼອງ
- ການຈັດຕັ້ງປະຕິບັດ
ຄຳສັ່ງນີ້ລົງລາຍເຊັນໂດຍແມ່ນ ທ່ານ ບຸນທອງ ຈິດມະນີ ກຳມະການກົມການເມືອງສູນກາງພັກ, ຜູ້ປະຈຳການຄະນະເລຂາທິການສູນກາງພັກ, ປະທານຄະນະຊີ້ນຳລະດັບຊາດ
ຜູ້ຂຽນຂໍອະນຸຍາດນໍາສະເໜີສອງຂໍ້ໃຫຍ່ໃຫ້ຜູ້ອ່ານໄດ້ຮັບຊາບດັ່ງນີ້:
I. ຈຸດປະສົງ, ລະດັບຄາດໝາຍ
- ເພື່ອຫວນຄືນສາຍພົວພັນແຫ່ງມິດຕະພາບອັນຍິ່ງໃຫຍ່, ຄວາມສາມັກຄີພິເສດ ແລະ ການຮ່ວມມືຮອບດ້ານ ລາວ-ຫວຽດນາມ ຊຶ່ງເປັນປັດໄຈອັນສໍາຄັນຕັດສິນໄຊຊະນະ ຂອງການປະຕິວັດລາວ ແລະ ຫວຽດນາມ ໃນພາລະກິດຕໍ່ສູ້ປົດປ່ອຍຊາດ ໃນເມື່ອກ່ອນ ກໍ່ຄືການສ້າງສາພັດທະນາ ຂອງທັງສອງປະເທດ ໃນປັດຈຸບັນ.
- ເພື່ອເປັນການສຶກສາອົບຮົມພະນັກງານ, ລັດຖະກອນ, ທະຫານ, ຕໍາຫຼວດ ແລະ ປະຊາຊົນ ໂດຍສະເພາະຄົນລຸ້ນໜຸ່ມ ໃຫ້ມີຄວາມເຂົ້າໃຈທີ່ຖືກຕ້ອງ, ເລິກເຊິ່ງ, ໜັກແໜ້ນ ແລະ ສືບຕໍ່ປົກປັກຮັກສາ ແລະ ເສີມຂະຫຍາຍມູນເຊື້ອອັນດີງາມ ລະຫວ່າງ ລາວ-ຫວຽດນາມ ກໍ່ຄືເພື່ອປົກປັກຮັກສາ ໝາກຜົນຂອງການປະຕິວັດ ໄວ້ໃຫ້ໝັ້ນຄົງຍາວນານ.
- ເພື່ອເປັນການຈາລຶກ ຄຸນງາມຄວາມດີຂອງ ພັກ, ລັດ ແລະ ປະຊາຊົນ ຫວຽດນາມອ້າຍນ້ອງ ທີ່ໄດ້ໃຫ້ການຊ່ວຍເຫຼືອອັນໃຫຍ່ຫຼວງ ແລະ ລໍ້າຄ່າ ໃນພາລະກິດປະຕິວັດ ກໍຄືພາລະກິດແຫ່ງການປົກປັກຮັກສາ ແລະ ສ້າງສາພັດທະນາປະເທດລາວ ກໍ່ຄືການປະກອບສ່ວນຂອງປະຊາຊົນລາວບັນດາເຜົ່າ ເຂົ້າໃນການທ້ອນໂຮມປະເທດຫວຽດນາມ ໃຫ້ເປັນອັນໜື່ງອັນດຽວ ໃນເມື່ອກ່ອນ ແລະ ປົກປັກຮັກສາ, ພັດທະນາສ້າງສາປະເທດຫວຽດນາມ ໃນປັດຈຸບັນ. ສ້າງບັນຍາກາດໃຫ້ປີ 2022 ຊຶ່ງເປັນປີສາມັກຄີມິດຕະພາບ ລາວ-ຫວຽດນາມ ໃຫ້ມີຄວາມເບີກບານມ່ວນຊື່ນ, ມີຂະບວນການຟົດຟື້ນ, ມີຊີວິດຊີວາ ແລະ ກາຍເປັນສັນຍາລັກ ແຫ່ງການພົວພັນມິດຕະພາບອັນຍິ່ງໃຫຍ່ຄວາມສາມັກຄີພິເສດ ແລະ ການຮ່ວມມືຮອບດ້ານ ຂອງສອງຊາດ ລາວ-ຫວຽດນາມ.
ນັ້ນແມ່ນຫົວຂໍ້ໃຫຍ່ທີ I ສ່ວນອີກຫົວຂໍ້ໃຫຍ່ທີ່ສໍາຄັນນັ້ນຄື:
II. ການຈັດຕັ້ງປະຕິບັດ:
- ໃຫ້ເອົາໃຈໃສ່ຈັດຕັ້ງປະຕິບັດແຜນກິດຈະກໍາ ຂອງຄະນະຊີ້ນໍາລະດັບຊາດ ຂ້າງເທິງຢ່າງເຂັ້ມງວດ, ມີເນື້ອໃນເລິກເຊິ່ງ, ຮັບປະກັນຄວາມປອດໄພ ຮອບດ້ານ ແລະ ປະຢັດມັດທະຍັດ.
- ເພື່ອຮັບປະກັນການຈັດຕັ້ງການສະເຫຼີມສະຫຼອງ ໃຫ້ໄດ້ຜົນດີຕາມລະດັບຄາດໝາຍ ແລະ ສອດຄ່ອງຕາມທິດຊີ້ນໍາຂອງຂັ້ນເທີງ, ອີງຕາມແຜນກິດຈະກໍາ ຂອງຄະນະຊີ້ນໍາລະດັບຊາດ ແລະ ໃຫ້ແຕ່ລະພາກສ່ວນເປັນເຈົ້າການ ຂຶ້ນແຜນວຽກລະອຽດ ຂອງຕົນ.
- ນອກຈາກການຈັດຕັ້ງປະຕິບັດ ແຜນກິດຈະກໍາ ຂອງຄະນະຊີ້ນໍາລະດັບຊາດ, ສະເໜີໃຫ້ແຕ່ລະພາກສ່ວນປະສານສົມທົບ ກັບເພື່ອນຫວຽດນາມ ຂຶ້ນແຜນສະເພາະ ຂອງຕົນຕື່ມ.
- ເຂົ້າຮ່ວມຢ່າງຕັ້ງໜ້າ ທຸກຂະບວນການ ແລະ ບັນດາລາຍການກິດຈະກໍາ ຂອງສູນກາງ ແລະ ທ້ອງຖິ່ນ ຂອງຕົນ.
- ຮັບປະກັນໄດ້ວຽກປ້ອງກັນຊາດ ແລະ ປ້ອງກັນຄວາມສະເຫງົບ ໃນຂອບເຂດຮັບຜິເຊອບຂອງຕົນຢ່າງເຂັ້ມງວດ.
- ໃຫ້ແຕ່ລະພາກສ່ວນແຕ່ງຕັ້ງຄະນະຮັບຜິດຊອບຂອງຕົນຂຶ້ນ ໂດຍມີຮອງລັດຖະມົນຕີ, ຮອງເຈົ້າແຂວງ ເປັນຫົວໜ້າຄະນະ ພາຍໃຕ້ການຊີ້ນໍາ ຂອງສະຫາຍເລຂາຄະນະພັກ ກະຊວງ, ເລຂາຄະນະພັກແຂວງ, ນະຄອນຫຼວງ ໃນການຈັດຕັ້ງປະຕິບັດ ບັນດາກິດຈະກໍາເພື່ອຮັບປະກັນໃຫ້ໄດ້ຮັບໝາກຜົນເປັນຢ່າງດີ.
- ແຕ່ລະພາກສ່ວນນໍາໃຊ້ງົບປະມານປະຈຳປີຂອງຕົນ ແລະ ສາມາດລະດົມການປະກອບສ່ວນດ້ານທຶນຮອນ ແລະ ວັດຖຸ ຈາກພາກສ່ວນເອກະຊົນ ແລະ ບັນດາຫົວໜ່ວຍທຸລະກິດ ເພື່ອສະໜັບສະໜູນ ເຂົ້າໃນການຈັດຕັ້ງກິດຈະກໍາ ເຄື່ອນໄຫວສະເຫຼີມສະຫຼອງ ໃຫ້ໄດ້ຮັບຜົນດີ.
- ໃຫ້ທຸກຂະແໜງການສູນກາງ ແລະ ທ້ອງຖິ່ນ ປະສານສົມທົບກັບກະຊວງພາຍໃນ ຢ່າງລະອຽດໃນການຄົ້ນຄວ້າ ຍ້ອງຍໍ ໂດຍໃຫ້ກວດເບິ່ງວ່າ ໃນໄລຍະຜ່ານມາ ອົງການໃດ ຫຼື ບຸກຄົນໃດ ພົ້ນເດັ່ນແທ້.
- ພາຍຫຼັງສໍາເລັດກິດຈະກໍາແລ້ວ ໃຫ້ມີການສະຫຼຸບຕີລາຄາ ແລະ ຖອດຖອນບົດຮຽນ ລາຍງານເຖິງຄະນະຊີ້ນໍາລະດັບຊາດ.
ຄໍາສັ່ງແນະນໍາສະບັບນີ້ແມ່ນ ອີງຕາມມະຕິການຕົກລົງ ວ່າດ້ວຍການແຕ່ງຕັ້ງຄະນະຊີນໍາລະດັບຊາດ ເພື່ອສະເຫຼີມສະຫຼອງປີສາມັກຄີມິດຕະພາບ ລາວ-ຫວຽດນາມ 2022, ສະບັບເລກທີ 08/ກມສພ, ລົງວັນທີ 04 ກຸມພາ 2022. ເຊິ່ງປ່ຽນແທນມະຕິຕົກລົງສະບັບເລກທີ 01/ກມສພ, ລົງວັນທີ 05 ມັງກອນ 2022; ອີງຕາມການຕົກລົງເຫັນດີເປັນເອກະພາບຂອງກອງປະຊຸມຄະນະຊີ້ນໍາລະດັບຊາດ ເພື່ອສະເຫຼີມສະຫຼອງປີສາມັກຄີມິດຕະພາບ ລາວ-ຫວຽດນາມ 2022, ໃນຄັ້ງວັນທີ 06 ມັງກອນ 2021.
ສໍາລັບຄະນະໂຄສະນາອົບຮົມຂອງພວກເຮົາອີງຕາມແຜນການຈັດຕັ້ງປະຕິບັດການສະເຫຼີມສະຫຼອງ ປີສາມັກຄີມິດຕະພາບ ລາວ-ຫວຽດນາມ 2022 ແລ້ວມີບັນດາໜ້າວຽກທີ່ຈະຕ້ອງໄດ້ຮີບຮ້ອນຈັດຕັ້ງປະຕິບັດຄື:
- ຮີບຮ້ອນສ້າງເອກະສານເພື່ອຈັດຕັ້ງປາຖະກະຖາກ່ຽວກັບການພົວພັນລາວ-ຫວຽດນາມສົ່ງໃຫ້ທຸກຂະແໜງການ ແລະ ທ້ອງຖິ່ນຂອງລາວ.
- ຈຳໜ່າຍ ແລະ ເຜີຍແຜ່ປຶ້ມປະຫວັດສາດລາວ-ຫວຽດນາມ
- ເລີ່ມແຕ່ຫົວທີຈັດຕັ້ງການໂຄສະນາປາຖະກະຖາແບບເຊິ່ງໜ້າ ແລະ ຜ່ານສື່ມວນຊົນເພື່ອສຶກສາອົບຮົມມູນເຊື້ອການພົວພັນລາວ-ຫວຽດນາມຢູ່ຕາມບັນດາ ກະຊວງ ແລະ ທ້ອງຖິ່ນຕ່າງໆ
- ປຸກລະດົມຂະບວນການສຶກສາອົບຮົມແນວຄິດດ້ວຍຫຼາຍຮູບຫຼາຍສີເພື່ອຮັບໃຊ້ໃຫ້ແກ່ການສະເຫຼີມສະຫຼອງສອງວັນປະຫວັດສາດດ່ັງກ່າວ.
- ປຸກລະດົມການຂຽນບົດ, ຂຽນປຶ້ມ, ບົດບັນທຶກຄວາມຊົງຈຳ, ການເກັບຮີບໂຮມຈົດໝາຍທີ່ລະນຶກ, ການແປປຶ້ມຕ່າງໆທີ່ພົວພັນເຖິງສາຍພົວພັນລາວ-ຫວຽດນາມ, ພ້ອມທັງໃຫ້ມີການຈຳໜ່າຍປຶ້ມຮູບພາບການຮ່ວມມືລາວ-ຫວຽດນາມ.
- ຈັດຕັ້ງໃຫ້ມີການສຳມະນາວິທະຍາສາດພາຍໃນ ແລະ ສຳມະນາປະສົມລາວ-ຫວຽດນາມກ່ຽວກັບການພົວພັນລາວ-ຫວຽດນາມ
ສະນັ້ນຈຶ່ງຮຽກຮ້ອງໃຫ້ຄະນະໂຄສະນາອົບຮົມທຸກຂັ້ນທັງສູນກາງກໍຄືທ້ອງຖິ່ນ ແລະ ກົມໂຄສະນາອົບຮົມຂອງກະຊວງອົງການຈົ່ງຮັບຮູ້, ຈັດຕັ້ງຜັນຂະຫຍາຍເນື້ອໃຈຈິດໃຈຄຳສັ່ງສະບັບນີ້ແນ່ໃສ່ຈັດຕັ້ງປະຕິບັດໃຫ້ປະສົບຜົນສຳເລັດສູງສຸດ.